**Predkladacia správa**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 200/2019 Z. z. o poskytovaní pomoci na dodávanie a distribúciu ovocia, zeleniny, mlieka a výrobkov z nich pre deti a žiakov v školách v znení nariadenia vlády Slovenskej republiky č. 195/2020 Z. z. (ďalej len „návrh nariadenia vlády“) na základe úlohy č. 1 na mesiac júl z Plánu legislatívnych úloh vlády SR na mesiace jún až december 2021.

V Slovenskej republike je poskytovanie pomoci upravené aproximačným nariadením vlády. Týmto nariadením vlády sú ustanovené paušálne výšky pomoci na dodávanie alebo distribúciu školského ovocia a zeleniny alebo školského mlieka a mliečnych výrobkov ako aj zoznam týchto poľnohospodárskych výrobkov, na ktorých dodávanie alebo distribúciu v rámci vykonávania školského programu možno v Slovenskej republike výlučne poskytovať pomoc. Tento zoznam sa pravidelne prehodnocuje a od začiatku školského roka 2021/2022 sa návrhom nariadenia vlády rozširuje o nové poľnohospodárske výrobky mlieka a mliečnych výrobkov. Rovnako sa pravidelne prehodnocujú paušálne ustanovené výšky pomoci na dodávanie alebo distribúciu týchto poľnohospodárskych výrobkov vzhľadom na situáciu na trhu a bežné spotrebiteľské ceny týchto poľnohospodárskych výrobkov, pričom výška týchto paušálnych výšok pomoci sa na základe takého prehodnotenia návrhom nariadenia vlády od začiatku školského roka 2021/2022 taktiež adekvátne upravuje.

Návrhom nariadenia vlády sa okrem toho zavádza rozdelenie pomoci na dodávanie alebo distribúciu školského ovocia a zeleniny alebo školského mlieka a mliečnych výrobkov na základnú pomoc a dodatočnú pomoc, z ktorých základná pomoc bude plniť funkciu pomoci na dodávanie alebo distribúciu týchto poľnohospodárskych výrobkov tak, ako bola poskytovaná doposiaľ, a dodatočná pomoc zas bude fungovať ako doplatok z prostriedkov štátneho rozpočtu z rozpočtovej kapitoly Ministerstva pôdohospodárstva a rozvoja vidieka Slovenskej republiky na pokrytie úhrady, ktorú je dodávateľ alebo distribútor za tieto poľnohospodárske výrobky v rámci školského programu okrem pomoci oprávnený žiadať. Pri dostatku prostriedkov štátneho rozpočtu by teda dodávateľ alebo distribútor príslušných poľnohospodárskych výrobkov tieto poľnohospodárke výrobky v rámci školského programu školám alebo ich deťom alebo žiakom z pohľadu týchto škôl alebo ich detí alebo žiakov dodával alebo distribuoval bezodplatne, nakoľko celú protihodnotu za tieto poľnohospodárske výrobky by tvorila len pomoc zložená z pomoci základnej a dodatočnej. Dodatočná pomoc by pokrývaním uvedenej úhrady zároveň pokrývala DPH, na ktorej pokrývanie táto úhrada slúži. Navrhovaným nariadením vlády sa zároveň precizujú niektoré ustanovenia novelizovaného nariadenia vlády a zavádzajú sa ním povinnosti škôl zapojených do školského programu vykonávaného v Slovenskej republike.

Navrhované nariadenie vlády nie je potrebné predložiť do vnútrokomunitárneho pripomienkového konania.

Účinnosť tých častí návrhu nariadenia vlády, ktoré predovšetkým precizujú a upresňujú doterajšie znenie nariadenia vlády, sa navrhuje na deň vyhlásenia, nakoľko na účely praktickej aplikácie týchto úprav nie je účelná legisvakančná lehota, avšak účinnosť ostatných ustanovení sa navrhuje až na začiatok školského roka 2021/2022, nakoľko tieto sa týkajú až nasledujúcich školských rokov.

Návrh sa predkladá do skráteného pripomienkového konania, pretože ide o návrh nariadenia vlády predkladaný mimo plánu legislatívnych úloh vlády z dôvodu jeho naliehavosti v termíne, ktorý neumožňuje lehotu bežného pripomienkového konania.

Návrh bol predmetom pripomienkového konania, ktorého výsledky sú uvedené vo vyhodnotení pripomienkového konania. Návrh sa predkladá bez rozporov.